text: Større forurening i havet ved Esbjerg
  14 maj 2012 kl. 11.26
  Miljømyndighederne har konstateret en større paraffin-forurening i havet ud for Hjerting Strandvej i Esbjerg.
  Brand og Redning oplyser, at paraffinen ligger i en bræmme på en kilometer, og at den er begyndt at flyde ind på stranden.
  Paraffinen rummer ikke akut fare for miljøet, så det bliver overladt til Esbjerg Kommunes renovationsfolk at rydde op på stranden.
  Kilden til forureningen kendes ikke.
  Det sker af og til, at store mængder paraffin flyder ind på Vestkysten.
  I 2009 gik det ud over Rømø, da et paraffin-lager i Kiel brændte. Store mængder paraffin løb via Kiler-kanalen ud i Elben og størknede i store hvide flager.
  Paraffin udvindes af mineralsk olie. Det anvendes i skocreme, kosmetik, lægemidler og gammeldags stearinlys.
  